Da Ares is da Bua vom Zeus und vo da Hera. Damit hod a za de Haptgedda gheat. Ea wor oba ba de andan Gedda und ba de Griachn ned sea beliabt, wei a z aggressiv, grausam und bluadrinsti woa. Oba aa wen a vaochtet worn is, wor a fia de Griachn a Symboi vo Monakroft und Monascheenheit. Deswegn is koa Zuafoi, dass a a Gspusi mit da Geddin vo da Liab Aphrodite ghobt hod, de wo mitn Hephaistos vaheirat gwen is. Dea hod de zwoa in flagranti mit an Netz gfanga und dena olympischn Gedda vorgfiat. De hom si oba ned afgregt, sundan in Hephaistos ohne End ausglocht (sog. olympisches, unstuibors Locha).